ORDE do 25 de novembro de 2019 pola que se modifica a Orde do 19 de setembro de 2019 pola que se regula a presentación electrónica de solicitudes de arrendamento de predios rústicos incorporados ao Banco de Terras de Galicia (código de procedemento MR711B).
Consellería do Medio Rural — III. Outras disposicións — 29/11/2019

O Consello de Dirección da Agader ten manifestado que o procedemento de arrendamento de predios rústicos incorporados ao Banco de Terras de Galicia estea sometido a prazos. Porén, para que estas previsións se recollan na sede electrónica da Xunta de Galicia (https://sede.xunta.gal) en relación co procedemento MR711B, cómpre que figuren expresamente na orde de que se trata.
En consecuencia,
Artigo único. Modifícase a Orde do 19 de setembro de 2019 pola que se regula a presentación electrónica de solicitudes de arrendamento de predios rústicos incorporados ao Banco de Terras de Galicia (código de procedemento MR711B), nos seguintes termos:
Un. Modifícase o artigo 2, que queda redactado como segue:
«Artigo 2. Forma, lugar e prazo de presentación de solicitudes. Prazo de resolución
As solicitudes presentaranse preferiblemente por vía electrónica a través do anexo I dispoñible na sede electrónica da Xunta de Galicia, https://sede.xunta.gal, ou desde a páxina web do Banco de Terras de Galicia (https://sitegal.xunta.gal).
A presentación electrónica será obrigatoria para:
As administracións públicas, as persoas xurídicas, as entidades sen personalidade xurídica, as persoas representantes dunha das anteriores e as persoas empregadas das administracións públicas nos trámites realizados pola súa condición de empregado público.
Se algunha das persoas interesadas presenta a súa solicitude de xeito presencial, requiriráselle que a emende a través da súa presentación electrónica. Para estes efectos, considerarase como data de presentación da solicitude aquela en que fose realizada a emenda.
Para a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
Aquelas persoas non obrigadas á presentación electrónica, opcionalmente, poderán presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común, utilizando o formulario normalizado dispoñible na sede electrónica da Xunta de Galicia.
Establécense dous períodos anuais para a presentación das solicitudes. O primeiro abarcará os meses de marzo e abril, e o segundo os meses de outubro e novembro. Fóra destes prazos, as solicitudes inadmitiranse por extemporáneas.
Non será necesario que se dite un acordo de iniciación expreso para cada un dos prazos e considérase como data do acordo de iniciación o primeiro día natural do primeiro mes de cada un dos prazos de cada ano. Cando o último día do prazo sexa inhábil, entenderase prorrogado ao primeiro día hábil seguinte.
O prazo para ditar resolución expresa sobre a solicitude de concesión do arrendamento e para notificala será de cinco (5) meses contados desde o día seguinte ao acordo de iniciación. Se transcorre o prazo sen que se dite resolución expresa, as persoas interesadas poderán entender desestimadas as súas solicitudes por silencio administrativo».
Santiago de Compostela, 25 de novembro de 2019